Aalborg Kommune opretter hotline, der skal hjælpe ældre med at bruge FaceTime og Skype. Platform med slow-tv til demensramte bliver også gratis indtil sommer.

Særligt den ældre del af befolkningen er meget isoleret i denne corona-tid. Og netop de ældre er heller ikke alle trygge ved digitale løsninger. Derfor opretter Aalborg Kommune i samarbejde med Seniorrådet og lokalafdelingen af Ældre Sagen, en hotline, hvor de ældre kan få hjælp til at bruge digitale løsninger som FaceTime og Skype. - Det er nemt at sige, at ældre skal bruge deres iPad, computer eller smartphone til at se familien digitalt, og rigtig mange ældre har også udstyret til det derhjemme, men en stor del er aldrig blevet dus med at bruge det. Og det vil vi gerne hjælpe dem med, så de kan se deres familie digitalt i påsken, fortæller daglig leder af Aalborg Kommunes BorgerDigital, Pia Therkildsen, i en pressemeddelelse. Normalt vil BorgerDigital kunne tage på hjemmebesøg og hjælpe de ældre med opsætninger af computer og telefon, men nu vil det i stedet kunne lade sig gøre at få hjælp på den nyoprettede hotline. - Vi ved, at ensomhed gør ondt. Særligt i en højtid som påsken, som mange jo traditionelt tilbringer med familien. Det vil vi gerne forsøge at gøre noget ved, og derfor er vi gået sammen med Aalborg Kommune og Seniorrådet for at hjælpe så mange ældre som muligt godt i gang med de digitale løsninger, som kan gøre det muligt for dem at se familien i påsken, siger formand for Ældre Sagen i Aalborg, Anni G. Walther. - Jeg er selv rigtig glad for at bruge både FaceTime og Skype - særligt lige nu, hvor det er den bedste løsning til samvær med familie og venner. Derfor tilbød jeg også min hjælp til at bemande hotlinen, så vi kan få hjulpet så mange så muligt godt i gang med de digitale løsninger inden påske, siger formand for Seniorrådet, Annette Valentin. Den nye hotline er åben alle hverdage i tidsrummet kl. 10-14 på tlf. 9982 1700. Gratis slow-tv Et andet tilbud til den ældre del af befolkningen i denne tid kommer fra den nordjyske virksomhed Televindu. De laver slow-tv i form af videoer særligt tilrettelagt borgere med demens eller andre former for kognitiv svækkelse. Videoerne tager udgangspunkt i natur, aktiviteter og oplevelser, og de er udviklet i samarbejde med psykologer samt fagpersoner på demensområdet. Oplevelserne med for eksempel fiskeri, landbrug, strikning og dyr bliver nu gratis for alle danskere frem til sommerferien. - Vi har alle et ansvar for at hjælpe hinanden i disse tider. Vi vil gøre vores bedste, for at hjælpe der hvor vi kan. Vores videoer giver muligheden for at åbne et vindue til verdenen i denne isolerede hverdag, vi alle står i, fortæller daglig leder i Televindu, Martin Ulstrup, i en pressemeddelelse.